

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, fakss 65071161, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES ĀRKĀRTAS SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.22 |  2020.gada 23.oktobrī  |
|  |  |  |

**1.§**

**Par brīvpusdienu nodrošināšanu Ogres novada vispārējās pamatizglītības un vidējās izglītības iestādēs attālinātā mācību procesa laikā**

2020. gada 13. oktobrī tika veikti grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai", kas nosaka, ka no 2020. gada 26. oktobra līdz 30. oktobrim vispārējās pamatizglītības programmas un vispārējās vidējās izglītības programmas apguve 7.-12. klasē notiek attālināti.

Saskaņā ar Ogres novada pašvaldības 2016.gada 22.septembra saistošo noteikumu Nr.15/2016 “Par ēdināšanas pabalstu” (turpmāk – Noteikumi) 6.punktu, pabalstu 100 procentu pusdienu maksas apmērā ir tiesības saņemt izglītojamajam, kurš apgūst vispārējās pamatizglītības vai vidējās izglītības programmu un atbilst vienam no šādiem kritērijiem:

a) noteikta invaliditāte;

b) no ģimenes, kurai atbilstoši normatīvajiem aktiem noteikts trūcīgas vai maznodrošinātas ģimenes statuss;

c) no ģimenes, kura aprūpē trīs vai vairāk bērnu vecumā līdz 24 gadiem, kuri turpina iegūt izglītību vispārējās, profesionālās vai augstākās izglītības iestādē.

Saskaņā ar Ogres novada pašvaldības domes 2015.gada 15.oktobra lēmuma “Par brīvpusdienu piešķiršanu” (protokols Nr.17, 36.§) (turpmāk – Lēmums) 1.punktu, Ogres novada pašvaldība piešķir brīvpusdienas, neizvērtējot ģimenes materiālo stāvokli, visiem Ogres novada Taurupes pamatskolas, Taurupes pamatskolas Mazozolu un Meņģeles filiāles un Ķeipenes pamatskolu izglītojamajiem, kuru ēdināšana netiek nodrošināta no valsts budžeta līdzekļiem, finansējumu izglītojamo brīvpusdienām paredzot no pašvaldības budžeta līdzekļiem.

Lai sniegtu atbalstu brīvpusdienu nodrošināšanai Ogres novada administratīvajā teritorijā dzīvesvietu deklarējušajiem vispārējās pamatizglītības un vidējās izglītības iestāžu izglītojamajiem, kuriem mācību process notiek attālināti saskaņā ar valsts vai pašvaldības noteikto mācību procesa kārtību un kuri atbilst Noteikumu 6.punktā un Lēmuma 1.punktā minētajiem kritērijiem, pamatojoties uz Izglītības likuma 17.panta trešās daļas 11.punktu, Ministru kabineta 2020.gada 9.jūnija noteikumu Nr.360 “Epidemioloģiskās drošības pasākumi Covid – 19 infekcijas izplatības ierobežošanai” 27.1.4. apakšpunktu, Noteikumu 6.punktu un Lēmuma 1.punktu, likuma “Par pašvaldībām” 12.pantu un 21.panta pirmās daļas 27.punktu,

**balsojot: PAR –** 12 balsis (E.Helmanis, G.Sīviņš, Dz.Žindiga, A.Mangulis, E.Strazdiņa, I.Vecziediņa, S.Kirhnere, E.Bartkevičs, J.Laizāns, J.Laptevs, A.Purviņa, J.Iklāvs), **PRET –** nav, **ATTURAS –** nav,

Ogres novada pašvaldības dome **NOLEMJ:**

1. **Attālinātā mācību procesa laikā nodrošināt ar brīvpusdienām** Ogres novada administratīvajā teritorijā dzīvesvietu deklarējušajiem vispārējās pamatizglītības un vidējās izglītības iestāžu izglītojamajiem, kuriem mācību process notiek attālināti saskaņā ar valsts vai pašvaldības noteikto mācību procesa kārtību un kuri atbilst Noteikumu 6.punktā un Lēmuma 1.punktā minētajiem kritērijiem.
2. Brīvpusdienas tiek nodrošinātas gatava ēdiena veidā katru dienu vienu reizi dienā, izņemot brīvdienās un svētku dienās, Ogres novada administratīvās teritorijas robežās.
3. **Noteikt,** ka papildu finanšu līdzekļi, kas nepieciešami šī lēmuma 1.punkta izpildei, tiek piešķirti no Ogres novada pašvaldības domes apstiprinātā budžeta līdzekļiem “Pašvaldības pasākumiem ar Covid-19 izplatību saistītā valsts apdraudējuma un tā seku novēršanai un pārvarēšanai”.
4. **Uzdot** Ogres novada pašvaldības izglītības pārvaldes iestādei “Ogres novada izglītības pārvalde” sadarbībā ar Ogres novada pašvaldības vispārējās pamatizglītības un vidējās izglītības iestāžu vadītājiem:
	1. organizēt brīvpusdienu izsniegšanu šī lēmuma 1.punktā minētajiem izglītojamajiem izglītības iestādes noteiktajā kārtībā, par to informējot izglītojamo un viņa likumisko pārstāvi;
	2. brīvpusdienu izsniegšanas kārtību noteikt atbilstoši izglītojamo attālinātā mācību procesa stundu sarakstam un dienas režīmam, ievērojot noteiktos epidemioloģiskās drošības pasākumus.
5. Nodrošināt ar brīvpusdienām (gatavā ēdiena veidā vai ar pārtikas paku) Ogres novada administratīvajā teritorijā dzīvesvietu deklarējušajiem vispārējās pamatizglītības un vidējās izglītības iestāžu izglītojamajiem, kuriem noteikta pašizolācija, mājas karantīna vai izolācija personas dzīvesvietā saistībā ar aizdomām par inficēšanos ar covid-19 un tādējādi mācību procesā piedalās attālināti. Šajā gadījumā izglītojamā likumiskajam pārstāvim ir tiesības pieteikties Ogres novada Sociālajā dienestā jautājuma risināšanai un palīdzības saņemšanai. Brīvpusdienas, kas piegādātas uz mājām un tiek atstātas pie izglītojamā dzīvesvietas durvīm, tiešā veidā nekontaktējoties ar izglītojamo vai viņa likumisko pārstāvi.
6. **Uzdot** Ogres novada Izglītības pārvaldei nodrošināt informācijas par brīvpusdienu organizēšanu attālinātā mācību procesa laikā Ogres novada pašvaldības mājas lapā internetā, Ogres novada pašvaldības izglītības iestāžu mājas lapās internetā un elektroniskajā skolvadības sistēmā [www.e-klase.lv](http://www.e-klase.lv).
7. **Kontroli** par rīkojuma izpildi uzdot Ogres novada pašvaldības domes priekšsēdētāja vietniekam G.Sīviņam.

(Sēdes vadītāja,

domes priekšsēdētāja E.Helmaņa paraksts)